Pernille Skipper (EL), 2012-02-21:
Som der allerede flere gange er gjort rede for fra Folketingets talerstol, handler det her beslutningsforslag om etablering af et rejsehold, der kan hjælpe kommunerne.
Man kan sige, at det har to dele, nemlig dels at sikre en bedre kvalitet i sagsbehandlingen i sager om anbringelse af børn og unge, dels at hjælpe med at forbedre kommunernes tilsyn med anbringelsesstederne.
Begge elementer er selvfølgelig ting, som vi i Enhedslisten har stor sympati for, og som det også er blevet udtrykt heroppefra af tidligere ordførere, er vi jo alle sammen enige om, at det her forslag sigter på at løse nogle problemer, som skal løses. I forhold til sagsbehandlingen, som er den ene del af det, har vi jo alle sammen i den seneste tid kunnet opleve at tænde for fjernsynet og høre nogle ekstremt uhyggelige historier.
Det er nogle historier om børn, som er blevet seksuelt misbrugt, som er blevet holdt under slavelignende forhold, eller som på andre måder er blevet udsat for vold fra deres familiers side.
Og det vender sig jo i maven på os alle sammen, når vi hører om det.
Derfor er jeg rigtig glad for, at vi er enige om, at det, vi skal blive bedre til som samfund, og det, vi skal blive bedre til ude i kommunerne, er at opdage de her uhyrligheder og gribe ind langt tidligere.
Derfor har jeg jo selvfølgelig også stor sympati for, at man fra forslagsstillernes side ønsker at hjælpe kommunerne med at blive bedre i sagsbehandlingen.
Der er ikke nogen tvivl om, at der er mange kommuner – især de meget små kommuner – som ikke har en faglig ekspertise og ikke har stor erfaring med at spotte de faresignaler, som der nu engang er i de her meget, meget uhyggelige sager.
Man kan også sige, at der heldigvis ikke er stor erfaring i mange kommuner, for det er jo heldigvis stadig væk ikke noget, man oplever tit og ofte.
Derfor er det rigtig vigtigt, at vi hjælper kommunerne med at blive bedre til at spotte de her faresignaler.
Når det ikke er noget, man får et stort erfaringsgrundlag med som sagsbehandler og som egentlig socialrådgiver, er det vigtigt, at vi går ud og hjælper især de små kommuner.
Og derfor er der, som det er blevet sagt et par gange, nok tale om en slags dobbeltkonfekt, hvis vi også vedtager dette beslutningsforslag i dag.
Jeg synes, det er rigtig vigtigt, at vi fortsætter med at hjælpe sagsbehandlerne ude i kommunerne.
Jeg tror, at der er kommet et øget fokus på, hvordan man behandler børn, hvordan man som forældre kan tillade sig at behandle børn, og jeg tror, at vi som samfund er begyndt at sige fra langt tidligere over for forældre, der ikke kan finde ud af at behandle deres børn ordentligt, betragte dem som mennesker og behandle dem derefter.
Derfor er det vigtigt, at vi ikke lader frustrationen over de her uhyggelige sager, der er kommet frem, gå ud over enkelte sagsbehandlere ude i kommunerne, men indser, at de selvfølgelig ikke skal sidde alene med sagerne, og at de selvfølgelig skal være flere om det, også i de enkelte kommuner.
Når det kommer til de her alvorlige sager, skal de have endnu bedre støtte, endnu større erfaringsgrundlag og endnu bedre samarbejde på tværs af kommuner.
Det synes jeg sådan set vi skal være gode til at støtte dem i fra Christiansborgs side, og der er den her taskforce, som satspuljepartierne har vedtaget, et godt skridt på vejen.
Når det så kommer til den anden del af beslutningsforslaget, som handler om at hjælpe til et forbedret tilsyn, så har vi jo også hørt historier fra anbringelsesstederne om børn, der er blevet anbragt, men hvor anbringelsesstederne ikke har levet op til de berettigede forventninger, vi har til kvaliteten af, hvordan de behandler børnene.
Her er det vores opfattelse i Enhedslisten, at vi bør oprette et nationalt tilsyn.
Som det tidligere er blevet sagt heroppefra, er det nu kommunerne selv, der udfører tilsynet, og det er jo svært at være uafhængig og objektiv, når man skal kontrollere sig selv og sine egne beslutninger.
Det er også svært, når man sidder ude i kommunerne og har meget pressede og slunkne kommunekasser, som vi jo også alle sammen ved.
Vi har jo registreret i Enhedslisten, at ministeriet og Kommunernes Landsforening har indgået et samarbejde om at sikre et bedre tilsyn.
Det håber vi bliver virkelighed.
Vi håber, at vi ser et løft i kvaliteten, for ellers står vi jo selvfølgelig igen parat med vores forslag.
Som sagt er der rigtig gode takter.
Jeg er rigtig glad for, at vi alle sammen er enige om, at der skal gøres noget.
Men desværre kan vi ikke støtte beslutningsforslaget.